钦定古今图书集成/明伦汇编/官常典/第259卷 > 宋
## 钦定古今图书集成/明伦汇编/官常典/第259卷 > 宋

宋设中书舍人掌制诰，而起居舍人则掌记注。
按《宋史职官志》：“中书省舍人四人，旧六人，掌行命令，
为制词，分治六房，随房当制。事有失当及除授非其
人，则论奏，封还词头。国初，为所迁官，实不任职，复置
知制诰及直舍人院，主行词命，与学士对掌内外制。
凡有除拜，中书吏赴院纳词头。其大除拜，亦有宰相
召舍”人面授词头者。若大诰命中书，并敕进入，从中
而下，馀则发敕官受而出之。及修《官制》，遂以实正名，
而判后省之事。分案五：曰“上案”，掌册礼及朝会所行
事；曰“下案”，掌受付文书；曰“制诰案”，掌书录制词及试
吏校其功过；曰“谏官案”，掌受诸司关报文书；曰“记注”，
掌案录记注。其杂务则随所分案掌之。元丰六年，诏
中书省置点检房，令舍人通领。元祐元年，诏舍人各
签诸房文字，其命词则轮日分草。九月，诏时暂阙官，
依门下、尚书省例，送本省官兼权。绍圣四年，蹇序辰
请自今命词以元行遣文书同检，送两制舍人。从之。
建炎后同。他官兼摄者则称权舍人，资浅者为直舍
人院。

起居舍人一人，掌同门下省起居郎，侍立修注官。元
丰前，以起居郎、舍人寄录，而更命他官领其事，谓之
“同修起居注。”官制行，以郎、舍人为职任。淳熙十五年罗点自户部员外郎为起居舍人，避其祖讳，乃以为
太常少卿兼侍立修注官。其后两史或阙而用资浅
者，则降旨以某人权侍立修注官。